CELEX: 32019D1592
Language: da
Date: 2019-09-24 00:00:00
Title: Rådets gennemførelsesafgørelse (EU) 2019/1592 af 24. september 2019 om tilladelse til Portugal til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

27.9.2019   
               
               
                  DA
               
               
                  Den Europæiske Unions Tidende
               
               
                  L 248/67
               
            
         RÅDETS GENNEMFØRELSESAFGØRELSE (EU) 2019/1592
         af 24. september 2019
         om tilladelse til Portugal til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Ved brev registreret i Kommissionen den 2. juli 2018 anmodede Portugal om tilladelse til at indføre en særlig foranstaltning, der fraviger artikel 193 i direktiv 2006/112/EF, for så vidt angår leverancer af kork, træ, kogler og pinjekerner med skal, hvis den person, der modtager varerne, er en skattepligtig person, der har registreret hjemsted, fast forretningssted eller sædvanligt opholdssted i Portugal og foretager transaktioner, for hvilke vedkommende helt eller delvist kan fratrække indgående moms. Ved brev registreret i Kommissionen den 27. november 2018 og den 19. marts 2019 fremlagde Portugal flere oplysninger for Kommissionen.
                  
               
                     (2)
                  
                  
                     I overensstemmelse med artikel 395, stk. 2, andet afsnit, i direktiv 2006/112/EF, underrettede Kommissionen ved brev af 27. marts 2019 de øvrige medlemsstater om Portugals anmodning. Ved brev af 28. marts 2019 underrettede Kommissionen Portugal om, at den rådede over alle nødvendige oplysninger for at kunne vurdere anmodningen.
                  
               
                     (3)
                  
                  
                     Ifølge de portugisiske myndigheder er niveauet for svig og skatteunddragelse i den portugisiske skovbrugssektor meget højt. Det skyldes, at nævnte sektor domineres af et stort antal små producenter og talrige høstarbejdere, som sælger råmaterialer videre til forarbejdningsvirksomheder uden at anmelde og betale moms af salget. Den særlige karakter af markedet og de involverede virksomheder har ført til momssvig, som de portugisiske skattemyndigheder har svært ved at håndtere til trods for øget kontrol og allerede trufne foranstaltninger. For at komme denne skatteunddragelse til livs har Portugal til hensigt at indføre ordningen med omvendt betalingspligt på leverancer af kork, træ, kogler og pinjekerner med skal. Dette vil flytte ansvaret for betaling af moms til et lille antal let identificerbare forarbejdningsvirksomheder. Portugal mener, at dette ville afskaffe denne form for momssvig og forebygge de deraf følgende tab af momsindtægter.
                  
               
                     (4)
                  
                  
                     Portugal bør derfor gives tilladelse til at indføre en særlig foranstaltning i en begrænset periode frem til den 31. december 2022.
                  
               
                     (5)
                  
                  
                     Fravigelser bemyndiges normalt for en begrænset periode, således at det kan vurderes, om de er hensigtsmæssige og effektive. Fravigelser giver medlemsstaterne tid til at indføre andre konventionelle foranstaltninger til at håndtere det konkrete problem, inden den særlige foranstaltning udløber, således at det ikke bliver nødvendigt at forlænge fravigelsen. Fravigelser, som gør det muligt at anvende ordningen for omvendt betalingspligt, indrømmes kun undtagelsesvis inden for særlige områder, der er præget af svig, og hvor en sådan foranstaltning er en sidste udvej. Portugal bør derfor indtil udløbet af den særlige foranstaltning indføre andre konventionelle foranstaltninger for at bekæmpe og forebygge momssvig i sektoren for kork, træ, kogler og pinjekerner med skal og bør følgelig derefter ikke længere have brug for at fravige artikel 193 i direktiv 2006/112/EF for så vidt angår sådanne leverancer.
                  
               
                     (6)
                  
                  
                     Den særlige foranstaltning får ingen negativ indvirkning på Unionens egne indtægter hidrørende fra moms —
                  
               VEDTAGET DENNE AFGØRELSE:
         
            Artikel 1
            Som en fravigelse af artikel 193 i direktiv 2006/112/EF gives Portugal tilladelse til at anvende ordningen for omvendt betalingspligt på leverancer af kork, træ, kogler og pinjekerner med skal, hvis den person, der modtager varerne, er en skattepligtig person, der har registreret hjemsted, fast forretningssted eller sædvanligt opholdssted i Portugal, og som foretager transaktioner, for hvilke vedkommende helt eller delvist kan fratrække indgående moms.
         
         
            Artikel 2
            Denne afgørelse får virkning på dagen for meddelelsen.
            Den finder anvendelse fra den 1. januar 2020 og udløber den 31. december 2022.
         
         
            Artikel 3
            Denne afgørelse er rettet til Den Portugisiske Republik.
         
         
            Udfærdiget i Bruxelles, den 24. september 2019.
            
               
                  På Rådets vegne
               
               K. KULMUNI
               
                  Formand
               
            
         
         
            (1)  EUT L 347 af 11.12.2006, s. 1.